มันนี่ทูเดย์
กรมบังคับคดีจับมือ กบข.
3 ต.ค. 2559

กรมบังคับคดีจับมือ กบข.
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีร่วมกับกองทุนบำเหน็จบำนาญราชการ (กบข.) ลงนามในบันทึกข้อตกลงความร่วมมือการเชื่อมโยงข้อมูลระหว่างกันในการดำเนินการให้มีประสิทธิภาพยิ่งขึ้น และเป็นไปตามแผนเชิงรุกของกรมบังคับคดีในการเชื่อมโยงข้อมูลเกี่ยวกับทรัพย์ของนายทะเบียนภาครัฐ รวมทั้งสิ้น 16 แห่ง ในการรวบรวมรายละเอียดของทรัพย์สินของลูกหนี้ที่เป็นบุคคลล้มละลาย นอกจากนี้ยังได้มีความร่วมมือในการเสริมสร้างความรู้วินัยทางการเงินและการออมกับลูกหนี้ด้วย
เปิดรับฟังความเห็นพีทูพี
ธนาคารแห่งประเทศไทย (ธปท.) ได้เปิดรับฟังความเห็นธุรกรรมการให้สินเชื่อระหว่างบุคคลกับบุคคลผ่านระบบหรือเครือข่ายอิเล็กทรอนิกส์ (Peer-to-Peer lending : P2P ) สำหรับผู้ให้บริการ สถาบันการเงิน และที่มิใช่สถาบันการเงิน (นันแบงก์) เพื่อนำมาเป็นแนวทางในการกำหนดกติกาที่เหมาะสมในการปล่อยกู้พีทูพี ทั้งนี้สามารถแสดงความคิดได้ที่ ธปท. เริ่มตั้งแต่วันนี้-วันที่ 15 ต.ค.นี้